El president del govern espanyol, Mariano Rajoy, ha aprofitat aquest dimecres la seva visita de campanya a les caves Freixenet per demanar que no es boicotegi les empreses catalanes, que “no tenen la culpa de les decisions irresponsables que adoptin alguns dirigents polítics”. Ha promès que “treballarà” perquè tornin les empreses que han marxat, i s’ha mostrat novament disposat a “parlar” després del 21D, tot i que ha advertit que no acceptarà “imposicions” ni ni que Catalunya “es quedi fora d’Espanya i d’Europa”. Rajoy ha fet aquestes manifestacions des de Sant Sadurní d’Anoia en la segona de les cinc visites que té previst fer a Catalunya durant la campanya electoral. Ha estat acompanyat del candidat del PPC a la presidència de la Generalitat, Xavier Garcia Albiol, i del president de Freixenet i de la Cambra de Comerç d’Espanya, Josep Lluís Bonet, que precisament li ha “agraït” l’aplicació de l’article 155, perquè ha permès retornar a la “normalitat”.  El president espanyol ha insistit a assegurar que fruit del procés “més de 3.000 empreses han abandonat Catalunya” i ha apuntat que tot i que cal “respectar les seves decisions en defensa dels seus legítims interessos i dels llocs de treball”, també cal “respectar” les que, com Freixenet han decidit “seguir on sempre han estat fins que no els deixin més possibilitat de deixar de fer-ho”. Per aquest motiu ha expressat el seu “suport” a la decisió de Freixenet de quedar-se i ha afirmat que “treballarà fins al final perquè les empreses tornin a Catalunya i hi hagi una situació de normalitat”.  En aquest sentit, ha demanat que no es boicotegi les empreses catalanes a la resta de l’Estat. “Hi ha molts empresaris catalans que s’han vist castigats a Catalunya i a més a la resta d’Espanya” i que “l’únic que han fet és arriscar, invertir, crear llocs de treball i fer bé les coses”. Per aquest motiu ha demanat “que no es castigui ningú ni es boicotegi ningú per la circumstància de ser català”, perquè els empresaris “generen riquesa i ocupació, i no tenen la culpa de les decisions irresponsables que adoptin alguns dirigents polítics”. “Demano a tots que Freixenet i moltíssims altres empreses tinguin aquest Nadal el mateix tracte que altres empreses de l’Estat”, ha conclòs.  Diàleg sense “imposicions” El president espanyol ha insistit també que després del 21D el seu govern està obert a “parlar” però no acceptarà “imposicions” ni que Catalunya “es quedi fora d’Espanya i d’Europa”, ni tampoc “que els empresaris es quedin en una situació d’indefensió com a conseqüències a decisions polítiques capritxoses i arbitràries”. Albiol diu que el 155 ha permès recuperar la “il·lusió” Albiol ha volgut expressar també el “suport del PP als emprenedors” i als que “es lleven a les sis de matí a tirar endavant els seus negocis i les seves famílies”. Segons Albiol, Freixenet “és un exemple d’esforç, de feina, de constància i de sentit comú” que “gràcies al 155” ha manifestat que “es queda aquí” i no trasllada la seva seu. Segons Albiol el 155 ha permès recuperar la “il·lusió” en un “futur” en què Catalunya recuperi el paper de motor de l’Estat, un fet que ha de reblar-se ara, ha dit, amb “un govern constitucionalista que no generi temors als que han d’invertir i ser referents a l’àmbit internacional”.  Novament ha insistit que el “gran pacte de partits constitucionalistes” ha d’anar “de la mà d’un PP fort al Parlament”. “És positiu que Cs i el PSC augmentin la seva participació” però cal un PP que “pugui propiciar aquest canvi de majoria al Parlament”, ha dit, per poder “cosir amb normalitat la fractura que ha generat l’independentisme”.  Albiol critica l’aposta d’Iceta per l’indult Per aquest motiu ha demanat al primer secretari del PSC, Miquel Iceta, que “es centri” en la recuperació de les empreses i l’ocupació, i no en “proposar indults als que han intentat provocar un cop a l’Estat”. “Els indults no són la prioritat de la immensa majoria dels catalans ni formen part de l’agenda dels empresaris que ens visiten ni dels que s’han d’aixecar a les sis del matí”.  “Cap govern on hi hagi el PP contemplarà com a possibilitat l’indult a aquestes persones que han volgut provocar un cop a l’Estat”, ha dit Albiol, que ha demanat a Iceta “claredat” en els seus missatges.

Summary: Rajoy demana que no es boicotegi les empreses catalanes i promet “treballar” perquè tornin les que han marxat


El portaveu adjunt de Cs al Parlament, Nacho Martín Blanco, ha criticat que la Junta de Portaveus de la cambra hagi aprovat, amb els vots de la majoria independentista, mantenir la previsió de celebrar el debat de política general el 25 de setembre, data en què el Tribunal Superior de Justícia de Catalunya (TSJC) ha fixat el judici al president de la Generalitat, Quim Torra, per presumpta desobediència en no haver retirat la pancarta del balcó de la Generalitat quan li ho va demanar la Junta Electoral. En una roda de premsa, Martín Blanco ha advertit Torra que "no és un déu que està per sobre de les lleis" i que, per tant, ha de fer front a aquesta responsabilitat "com qualsevol altre ciutadà", i ha criticat que no s'hagi aclarit si el Govern ha demanat ajornar el judici. Fonts parlamentàries han explicat que si bé des de JxCat s'ha argumentat durant la reunió de la Junta que el Govern havia demanat una nova data per al judici, el representant de l'executiu català a la trobada s'ha limitat a dir que s'estaven fent "gestions". A més, el TSJC ha descartat cap canvi perquè el debat de política general no ha estat convocat formalment. Per al diputat taronja, això suposa un intent de "tornar a generar confrontació entre el Parlament de Catalunya i les institucions de l'estat de dret" per part dels grups independentistes, i ha acusat JxCat, ERC i la CUP d'encarnar "el caràcter excloent del nacionalisme". També ha valorat que s'hagi rebutjat la petició perquè el síndic de Greuges, Rafael Ribó, comparegui al Parlament per explicar la seva relació amb un empresari vinculat a la presumpta trama de corrupció del conegut com a cas del 3%. Tot i la insistència de Cs, finalment Ribó compareixerà en comissió i no a l'hemicicle, per la qual cosa Martín Blanco ha acusat JxCat i ERC de "tapar les misèries" del síndic "perquè és el síndic del procés".

Summary: Cs adverteix Torra que "no és un déu" i ha de comparèixer al TSJC


S'han detectat cinc afectats més, entre les quals hi ha dues dones embarassades ACN Barcelona.-El nombre de casos de Zika a Catalunya ja s'acosten a la setantena després que els darrers dies s'hagin detectat cinc persones més afectades amb el virus, segons la darrera actualització setmanal de l'Agència de Salut Pública de Catalunya. Concretament, són 69 casos davant els 64 de la setmana passada. D'aquests, 20 són homes i 49 dones, de les quals 14 són dones gestants –dues més- i tres ja han donat a llum en parts que es van desenvolupar amb normalitat. Tots els afectats tenen antecedents d'haver estat a l'Amèrica del Sud i Central, zones on la transmissió és activa i després d'haver estat picats per mosquits durant la seva estada. El virus provoca un quadre lleu amb febre moderada, exantema que s'estén des de la cara a la resta del cos, artritis, conjuntivitis, cansament i mal de cap entre d'altres. Els casos acostumen a resoldre's sense complicacions greus. L'Agència de Salut Pública de Catalunya ha advertit del risc de contagi de la infecció del virus a persones que viatgin a zones epidèmiques, com diversos països del Carib i de Sud Amèrica i Amèrica Central, així com algunes zones de Polinèsia i de l'Àfrica equatorial. Així mateix, recomana a ales zones embarassades que posposin el viatge fins al final del període de gestació i si hi ha viatjat ho han de comunicar en les revisions prenatals.

Summary: El nombre de casos de Zika a Catalunya s'acosten a la setantena


Walt Disney estrena aquest divendres una adaptació, en una pel·lícula d'acció real, de la coneguda història d''El libro de la selva' dirigida per Jon Favreau –qui va dirigir 'Iron Man'- amb guió de Justin Marks. Stephen Hopkins és el director de la pel·lícula 'Race, l'heroi de Berlín', dedicada al llegendari atleta Jesse  Owens, que arriba al cinema en català.  Així mateix, el reconegut actor francès Vincent Cassel és el protagonista de 'Mi amor' ('Mon Roi'), un drama dirigit per Maiwenn Le Besco, mentre que Óscar Jaenada es posa a la pell de l'actor còmic mexicà Cantinflas en el film que va representar el país als Òscar.  'El libro de la selva' és una adaptació del clàssic de Rudyard Kipling i inspirada en el film animat de Disney. Aquesta és una pel·lícula d'acció real sobre Mowgli (amb el debut de Neel Sethi), un nen que va ser criat per una manada de llops. Ell es veu obligat a deixar la selva perquè el tigre Shere Khan promet eliminar el que considera una amenaça. Mowgli s'embarca en un viatge fascinant d'autodescobriment amb dos guies molt especials Bagheera i l'os Baloo. 'El libro de la selva' té un repartiment format per Scarlett Johansson, Idris Elba, Bill Murray, Christopher Walken, Giancarlo Esposito, Lupita Nyong'o i Ben Kingsley. Alguns d'ells posen la veu a molts dels personatges reals.  Stephen Hopkins és el director de la pel·lícula 'Race, l'heroi de Berlín'. El llegendari atleta Jesse Owens va haver de superar totes les adversitats fins a guanyar 4 medalles d'or a les Olimpíades de Berlín de 1936. Una, la mítica cursa dels 100 metres llisos davant de Hitler. Al film hi actuen Stephan James, Jason Sudeikis, William Hurt, Jeremy Irons, Carice van Houten i Amanda Crew.  'Victor Frankenstein' està protagonitzada pels reconeguts actors Daniel Radcliffe i James McAvoy. El fanàtic científic Víctor Frankenstein (McAvoy) i el seu protegit, Igor Strausman (Radcliffe), comparteixen la visió d'ajudar a la humanitat a través de les seves revolucionàries investigacions en busca de la immortalitat. Tot i això, els experiments de Víctor van massa lluny i la seva obsessió té terribles conseqüències. Només Igor pot fer que recuperi la cordura i salvar-lo de la seva monstruosa creació. La pel·lícula està dirigida per Paul McGuigan i està inspirada en la clàssica novel·la de Mary Shelley.  El destacat actor Vincent Cassel és el protagonista de 'Mi amor' ('Mon Roi') dirigit per Maiwenn Le Besco. Després de patir un greu accident mentre esquiava, Tony ingressa a un centre de rehabilitació. Immobilitzada, dependent del personal mèdic i dels sedants, comença a rememorar la història d'amor que va viure amb Georgio. Durant la pel·lícula, ella es pregunta perquè es van estimar i perquè finalment la seva es va convertir en una relació tan destructora.  'Cantinflas' Mike Todd és un excèntric productor de Broadway, que arriba a Los Ángeles amb un ambiciós projecte, 'La vuelta al mundo en 80 días' amb el que vol sacsejar el star-system de Hollywood. Mario Moreno és un còmic que es guanya la vida a les carpes de la Ciutat de Mèxic. El seu personatge Cantinflas el porta a convertir-se en una icona del cinema mexicà, i en un dels personatges més importants de la industria fílmica.  L'encarregat de posar-se a la pell de Cantinflas en aquest biopic és Óscar Jaenada, qui ja va protagonitzar la pel·lícula sobre Camarón de la Isla. L'acompanyen en el repartiment d'aquest film, dirigit per Senastián del Amo, Michael Imperioli ('Los Soprano'), Ilse Salas i Luis Gerardo Méndez.  'Reina Cristina' està basada en un guió original de Michel Marc Bouchard i interpretada per un càsting internacional integrat, entre d'altres, per Malin Buska, Sarah Gadon, Michael Nyqvist, Lucas Bryant i Laura Birn. El film retrata la reina Cristina de Suècia, enigmàtica, estimada pel seu pare que mor en guerra, rebutjada per la seva mare i criada en una cort luterana dominada per homes. Un personatge revolucionari, estudiosa de les arts i les ciències, amiga de Descartes i lliure pensadora que viu en una cort en la qual tots subestimen la seva ment brillant, així com el despertar de l'atracció que sent per la Comtessa Ebba Sparre. Lucía i Marcelo, una parella d'uns trenta anys, són els protagonistes de l'argentina 'El incendio', de Juan Schnitman, i estan a punt d'entrar a l'apartament que acaben de comprar, però l’agent immobiliari retarda el lliurament de les claus. Aquest petit canvi inesperat farà que la parella visqui les seves 24 hores més intenses: discussions, desconfiances, anhels, dubtes, sexe, violència i tendresa irrompen, sense cap ordre aparent, en la fracció d'amor que encara els queda. 'El incendio' va tenir la seva premiere mundial a la Berlinale 2015 i va obtenir el Premi de la Crítica al D'A Festival Internacional de Cinema d'Autor de Barcelona. Noucinemart, empresa organizadora del D'A distribueix la cinta. Julia Roberts i Nicole Kidman 'El secreto de una obsesión' de Billy Ray és un remake de l'exitosa pel·lícula argentina 'El secreto de sus ojos' (2009), del director Juan José Campanella, i que va ser protagonitzada per Ricardo Darín. En aquesta ocasió, el destí d'un equip de investigadors del FBI, format per Ray (Chiwetel Ejiofor) i Jess (Julia Roberts), junt a la seva supervisora Claire (Nicole Kidman), canvia per complet quan descobreixen que la filla adolescent de Jess ha sigut brutal i inexplicablement assassinada. 'The lady in the vain' és una pel·lícula del director Nicholas Hytner protagonitzada per Dominic Cooper i Maggie Smith. La història es basa en el cas real de la senyora Shepherd, una dona d'orígens desconeguts que va aparcar temporalment la seva furgoneta a la porta d'una casa de Londres, on hi viu en Bennet i va acabar vivint allí durant 15 anys. 'Redención (los casos del Departamento Q)' de Hans Petter Moland és un thriller sobre un cas que han d'investigar el Departament Q, responsable de casos sense resoldre després de descobrir en una botella llançada al mar, i oblidada en una comissaria de policia, que contenia un crit d'ajuda escrit en sang.

Summary: Walt Disney estrena 'El libro de la selva' en una setmana en la que arriba en català 'Race, l'heroi de Berlín'


Albert Pla i Tortell Poltrona presentaran enguany un espectacle inèdit durant el certamen, que tindrà el ‘Somniatruites’ com un dels seus temes centrals ACN Barcelona.-El festival familiar de l’Acustiqueta estudia obrir-se a noves seus més enllà de Figueres de cara a properes edicions, davant de la possibilitat de perdre les ajudes públiques que rebien fins ara d’aquest municipi, segons ha explicat el director del festival Acústica-Acustiqueta, Xavier Pascual, en una roda de premsa aquest dimecres al migdia. En aquest sentit, Pascual ha recordat l’agenda de la 5ena edició de l’Acustiqueta que comptarà amb la presentació d’un espectacle inèdit protagonitzat per Tortell Poltrona i Albert Pla, a més d’un concert de Lluís Gavaldà i Trau i actuacions de les Macedònia i els Heavy per Xics. El festival se celebrarà entre el 2 i el 4 de setembre a la Rambla de Figueres i al Teatre El Jardí de la ciutat empordanesa. El director del certamen ha destacat que l’Acustiqueta, que va néixer fa cinc anys, ha anat adoptant personalitat pròpia dins de la celebració del festival de l’Acústica i que ara és ja el festival familiar amb més poder de convocatòria de Catalunya. “L’objectiu del certamen és que pares i fills puguin viure el seu primer festival de manera conjunta”, ha assenyalat Pascual. El festival obrirà les portes divendres 2 de setembre amb l’obertura de l’Espai Jocs a la Rambla, a les 15.00 hores. Seguidament, a les 19.00h hi haurà l’actuació de Lluís Gavaldà i Trau, que presentaran l’espectacle ‘Jugant amb els Clàssics’, amb la col·laboració especial de la Coral Infantil del Col·legi Sant Pau, també a la Rambla. El dissabte hi haurà l’actuació d’Albert Pla i Tortell Poltrona, amb un espectacle inèdit al Teatre El Jardí, a preus de 15, 12 i 10 euros. Durant la roda de premsa, Tortell Poltrona ha afirmat que “està molt content de no tenir govern” i que els dos protagonistes de l’espectacle “tampoc tenen govern”. L’artista ha explicat que “Pla és un pallasso que canta” i que d’alguna manera ell és també un cantant que fa de pallasso Poltrona ha explicat que han assajat setmanalment aquest espectacle juntament amb Pla i que ja van fer una prova en el Circ Cric i “ens va agradar el repte”. L’artista ha explicat que ‘El Somniatruites’, composat per Pla i Pascal Comelade, és un dels temes fonamentals de l’espectacle, que inclourà cançons per a pares i nens i tindrà una duració d’entre 65 i 70 minuts. “Ningú portaria els nens a un espectacle d’Albert Pla, ni els adults vindrien als meus, però l’objectiu d’això no és que no vingui ningú, sinó que pugui venir tothom”, ha ironitzat Tortell Poltrona. Pascual ha explicat també que dissabte s’espera que l’aforament de fins a 8.000 espectadors de la Rambla de Figueres “es quedi petit” a partir de les 19.00h per acollir el concert de les Macedònia, en una actuació especial perquè és una de les darreres d’aquesta generació del grup infantil a les comarques gironines. Les components del grup han explicat en la roda de premsa que faran una recopilació de temes dels seus discs i que tenen “moltes ganes de tornar a l’Acustiqueta” just abans de començar la renovació del grup, ja que se senten “com a casa” en aquest esdeveniment. El diumenge es farà a partir de les 18.00h l’espectacle del Club Súper 3 titulat ‘Sempre a punt’ al Teatre El Jardí, amb preus entre els 18 i els 12 euros. A la mateixa hora a la Rambla, hi haurà l’actuació dels Heavy per Xics. Els components del grup han comentat que fusionen temes ‘heavies’ amb cançons populars infantils i han posat d’exemple una mescla de Deep Purple amb ‘El Joan petit quan balla’. Els artistes han afirmat que “és un espectacle infantil, però on els pares hi volen anar” i ha apuntat que enguany es farà una interpretació de solos de guitarra fets per nens. La jornada es clourà a les 19.30 amb una actuació de l’Orquestra Di-Versiones, amb la col·laboració de la Colla Castellera de Figueres.

Summary: L’Acustiqueta estudia obrir el festival a noves seus més enllà de Figueres de cara a properes edicions


Els fets han tingut lloc aquest dissabte el matí a l'AP-7, a Cambrils ACN Cambrils.-Els Mossos d'Esquadra han denunciat a un conductor per excés de velocitat i conduir sota els efectes de les drogues. L'home conduïa un vehicle on viatjaven dos menors d'edat. Segons han explicat fonts dels Mossos a l'ACN, els fets han tingut lloc aquest dissabte als volts de 2/4 de 9 del matí a l'alçada del quilòmetre 246,5 de la carretera AP-7, al terme de Cambrils, on s'havia instal·lat un control policial. L'home ha estat enxampat per un radar mòbil circulant a 180 km/h en un tram on el màxim permès era de 120. En ser aturat per la policia, ha estat sotmès a la prova de drogues i ha donat positiu, raó per la qual també se l'ha sancionat.

Summary: Denuncien per excés de velocitat i positiu en drogues a un conductor que duia dos menors


93 dinamitzadors cívics  van començar a treballar a finals del 2019 en 54 municipis i comarques de Catalunya on hi ha centres de joves emigrats sols. Aquestes contractacions s'han fet amb una subvenció del Govern. La funció d’aquesta nova figura és fer d’enllaç entre els centres i el seu entorn, perquè l'acollida i la inclusió d’aquests nois sigui la millor possible. La secretària d'Infància, Adolescència i Joventut, Georgina Oliva, ha apuntat que la funció d'aquests professionals és que coordinin i agilitzin les relacions del centre amb l'ajuntament i les entitats veïnals, comercials, esportives i culturals del municipi. També s'ocupen de captar veïns perquè facin de menors dels nois i ajudin a lluitar contra els rumors.  Els dinamitzadors han estat contractats per ajuntaments i consells comarcals, però han estat finançats pel Departament de Treball, Afers Socials i Famílies. Tenen diferents perfils professionals de l’àmbit social i educatiu i han estat seleccionats entre persones demandants de feina pel Servei Públic d’Ocupació de Catalunya (SOC). En concret, ja estan treballant a Amposta, Blanes, Figueres, Girona, Granollers, Lleida, Lloret de Mar, Manresa, el Masnou, Mataró, Molins de Rei, Montcada i Reixac, Palafrugell, Reus, Ripollet, Sabadell, Salt, Sant Feliu de Llobregat, Santa Coloma de Gramenet, Santa Perpètua de la Mogoda, Tarragona, Terrassa, Tortosa, Valls, el Vendrell, Vilafranca del Penedès, Vilanova i la Geltrú, així com a les comarques de l’Alt Camp, l’Alt Empordà, l’Alt Penedès, Anoia, Bages, Baix Camp, Baix Ebre, el Berguedà, Conca de Barberà, el Garraf, les Garrigues, el Gironès, el Maresme, el Montsià, la Noguera, Osona, Pallars Jussà, Priorat, la Ribera d’Ebre, el Segrià, el Solsonès, el Tarragonès, l’Urgell, el Vallès Occidental, el Vallès Oriental, la Garrotxa i la Selva.  A Catalunya funcionen actualment un total de 352 centres que acullen uns 4.300 menors estrangers no acompanyats, ja sigui en pisos on viuen tres o quatre joves, centres amb entre 10 i 20 places i altres més grans que es van haver d'obrir urgentment fa dos anys davant l'arribada massiva d'aquests menors, la majoria procedents del Marroc i altres punts d'Àfrica.

Summary: 93 dinamitzadors cívics comencen a treballar per millorar la relació entre centres de menors emigrats sols i l'entorn


El jaciment de l'Abric Romaní de Capellades (Anoia) ha arrencat aquesta setmana la 34a campanya d'excavacions arqueològiques, que s'allargaran fins el 28 d'agost amb la participació d'un equip de 55 persones. Enguany els treballs se centren al nivell Q, amb l'objectiu d'aprofundir en el coneixement de com era un assentament neandertal de fa 60.000 anys. Fins ara, aquest nivell d'ocupació ha aportat més de 10.000 restes arqueològiques, entre les quals s'ha trobat abundant indústria lítica i ossos de diferents animals. El director de l'excavació, Eudald Carbonell, ha explicat que el seu repte és convertir l'Abric Romaní "en un referent de com vivien i menjaven els neandertals", gràcies a la multitud de fogars, eines de fusta i restes d'animals i plantes que s'han localitzat.

Summary: Arrenca l'excavació a l'Abric Romaní amb el repte de convertir el jaciment en un "referent" de l'alimentació neandertal


El Consell Comarcal de la Selva ha ajudat a la creació de 68 empreses al llarg de 2018. Fins a 261 emprenedors van passar pel servei de creació d'empreses que ofereix l'ens comarcal. De tots ells, es van arribar a assessorar 129 persones i al final s'han materialitzat 68 projectes. Aquestes noves empreses han suposat la creació de 97 llocs de treball. Per altra banda, aquest servei també ha realitzat 22 tallers grupals dedicats a la digitalització dels comerços, que han comptat amb 208 participants. Posteriorment s'ha assessorat individualment a 151 casos per ajudar-los a guanyar presència a les xarxes. A banda, els tècnics han ajudat a tramitar 29 subvencions durant el 2018 per la implantació de comerç electrònic i també millorar els punts de venda. El servei de creació d'empreses del Consell Comarcal de la Selva ha ajudat a formar 68 negocis nous durant el 2018. Per aquest servei hi van passar 261 emprenedors que volien informació per posar en marxa les seves idees d'empresa. De tota manera, el consell en va seleccionar 129 per assessorar-los i ajudar-los a valorar la viabilitat del projecte a través d'un pla d'empresa. A més, aquestes 129 persones també han tingut l'oportunitat de posar-se en contacte amb experts del seu àmbit empresarial i conèixer tots els processos que cal seguir a l'hora d'aixecar la persiana d'un nou negoci. El resultat ha estat la creació de 68 empreses al llarg de l'any a la comarca. Les obertures han anat acompanyades de la creació de 97 llocs de treball. Un 23% dels projectes eren de serveis professionals i un 23% eren per obrir nous comerços. Un 16% dels negocis han resultat noves obertures de bars i restaurants, mentre que el 10% han estat perruqueries i estètiques. Un 15% dels projectes eren de l'àmbit dels serveis, un 8% eren del sector dels transports i un 5% de noves empreses de reformes. Tallers per a la digitalització A banda de l'assessorament de creació de noves empreses, el servei també ha organitzat 22 tallers grupals en onze municipis de la comarca per ajudar als comerços a digitalitzar-se. Hi han participat 208 establiments. El contingut s'ha centrat en el màrqueting digital i l'administració electrònica. Dels 208 participants, 151 han rebut un assessorament individualitzat per aprofundir en aquest camps. En paral·lel, els tècnics del Consell Comarcal han ajudat a 29 empresaris a tramitar subvencions per digitalitzar els seus comerços. Les ajudes podien anar des de la implantació del comerç electrònic a la millora dels punts de venda. Els tècnics han detallat que en molts casos es tracta d'autònoms o comerciants que no coneixen els avantatges que pot aportar al negoci la digitalització.

Summary: El Consell Comarcal de la Selva ajuda a crear 68 empreses durant el 2018


Cuixart crida a la "serenor i a la perseverança" al voltant del referèndum  ACN Barcelona.-El president d'Òmnium Cultural, Jordi Cuixart, ha contraposat aquest diumenge "l'esperit obert, dinàmic i progressista" de l'expresident Francesc Macià vers "allò d'antic, rònec i d'amenaça constant que representa la monarquia espanyola", en referència al discurs del Rei d'aquest dissabte al vespre. Hi veuen, per part de l'Estat i el Rei, "una mostra més de la negativa constant de reconèixer al poble de Catalunya avançar decididament en el seu camí cap a la llibertat". Cuixart ho ha dit just després de fer l'ofrena floral de l'entitat a la tomba de Macià en el 83è aniversari de la seva mort. "El referent de Macià ens esperona" en el compromís de votar al setembre del 2017, ha assegurat Cuixart en una crida alhora a la "serenor i la perseverança" al voltant del referèndum.  Cuixart ha demanat també tranquil·litat i fermesa: "En moments com el d'avui és més important que mai". Dos dies després de la cimera per constituir el Pacte Nacional pel Referèndum, Cuixart ha defensat la "voluntat ferma" dels agents polítics, econòmics i socials i ha recordat que el país avança en el marc de "grans consensos". "Hi ha consens en votar i en construir la república catalana que també anhelava Macià, en defensa de les llibertats nacionals i socials de Catalunya.

Summary: Òmnium contraposa "l'esperit obert i progressista" de Macià als valors "antics, rònecs i d'amenaça" de la monarquia


Més de 400 start ups s'apleguen en la tercera edició del 4 Years From Now (4YFN), certamen paral·lel al MWC que enguany ha doblat l'espai a Fira Montjuïc, espera atraure 500 inversors i augmentar els visitants un 50% fins als 12.000. Nombrosos emprenedors presenten aquí les seves webs de serveis o aplicacions innovadores per a mòbils i tauletes, a l'espera d'atraure l'interès dels 'mecenes'. S'hi poden trobar apps per a tots els gustos i necessitats: des Unsheeping, que permet al turista aconseguir que el seu hotel li surti gratuït a través de consumir durant la seva estada en botigues, restaurants i oci de proximitat, fins a Ofertia, una aplicació que digitalitza els fulletons de productes del súper i permet trobar les millors ofertes del barri. També els qui volen reformar la casa i volen comparar pressupostos tenen la seva web: es tracta de planreforma.com

Summary: Aplicacions per aconseguir hotel gratis, calcular la reforma de casa o trobar les millors ofertes del súper, al 4YFN


L'alcaldessa de Barcelona, Ada Colau, ha subratllat aquest dimecres que l'informe del secretari municipal estableix que hi ha unes ordes de Fiscalia que la Guàrdia Urbana ha de complir, però ha opinat que cal "interpretar-les en el sentit més precís i rigorós". "No de forma expansiva, perquè si no totes les policies s'han de dedicar a perseguir paperetes o debats públiques, i això és una situació dolenta per a tothom", ha afegit en declaracions a Antena 3. Colau ha assegurat que ha traslladat a la Guàrdia Urbana la confiança que ells no hauran d'interpretar lleis o resolucions. Ara bé, ha considerat que l'estratègia judicial que està emprant l'Estat per aturar l'1-O és la del "piròman". Colau ha negat que la Urbana detingués diumenge un militant de la CUP amb motiu de l'1 d'octubre, sinó per un atemptat a l'autoritat, i ha demanat "no seguir creant incendis". "Els responsables polítiques hem de ser prudents", ha dit. En aquest sentit, ha defensat que la Urbana ha de complir les ordres de Fiscalia, però "no interpretant-les en sentit ampli", i ha reclamat no traslladar a les policies locals qüestions que s'han de resoldre en la taula política. L'alcaldessa ha llençat un missatge de "serenitat" i ha opinat que l'1 d'octubre es podrà veure una mobilització massiva "però cívica". "Hem vist coses que crispen, no s'entén l'estratègia del govern, que sembla la del piròman, però tot i això la gent fa càntics i porta flors. Aquest és el to general", ha apuntat.

Summary: Colau creu que la Urbana ha de complir les ordres de Fiscalia però en el "sentit més precís i no de forma expansiva"


Els Mossos d'Esquadra han tallat el carrer de Rosselló de Barcelona durant més de cinc hores aquest dissabte a la tarda per un veí atrinxerat a casa seva. La policia hauria rebut l'avís al voltant de les 14.30h. Diversos efectius del Sistema d'Emergències Mèdiques (SEM) i Bombers també s'han desplaçat a la zona, a prop de l'estació de Provença d'FGC. Fonts coneixedores dels fets apunten que l'home atrinxerat hauria manifestat la intenció d'autolesionar-se.

Summary: Els Mossos tallen el carrer de Rosselló per un veí atrinxerat a casa seva


Els organitzadors de la Passió de Cervera volen presentar l'any que ve un espectacle totalment renovat per adaptar-lo al segle 21 i guanyar públic jove. Segons ha explicat el president del Patronat, Xavier Cañabate, això passa per "fer un text nou" i també canviar l'estructura i l'escenografia, tot i que es volen mantenir els elements tradicionals més característics de la Passió cerverina, com són els decorats de tela i paper creats pels Germans Salvador, considerats un patrimoni artístic. De moment, aquest diumenge uns 300 espectadors han estrenat la temporada d'enguany, que presenta sis funcions fins el 22 d'abril. Aquest any l'espectacle ja ha presentat algunes novetats com ara balls, cant i percussió en directe, i s'han renovat personatges principals com el de Jesús i Maria. També s'ha millorat la Il·luminació, tot i que en aquesta primera funció "hi ha hagut algunes errades que s'hauran de polir per a la setmana que ve", segons ha admès Cañabate.  La Passió de Cervera, la més antiga de Catalunya, compleix 540 anys de representacions i també celebra el 50è aniversari del Gran Teatre, construït expressament per acollir un espectacle d'aquestes característiques. Els organitzadors esperen superar els 5.000 espectadors de l'any passat, ja que enguany els menors de 12 anys tenen l'entrada gratuïta. La d'aquest diumenge ha estat la primera de les sis funcions que es faran aquesta temporada, totes en català. N'hi haurà el 26 de març i el 2, 8, 14 i 22 d'abril. El text actual de la Passió cerverina data de 1940 però està documentada des del 1477 i les primeres representacions, per tant, es remunten al segle XV. L'espectacle compta amb 350 voluntaris entre actors i personal tècnic. Segons el president del Patronat de la Passió de Cervera, Xavier Cañabate, el gran salt endavant es vol fer el 2018. Tot just la comissió artística hi ha començat a treballar però la intenció és "reestructurar tot l'espectacle" amb "grans canvis" que el facin més atractiu per a un públic més ampli. Per exemple, a banda de canviar el text, Cañabate ha avançat que volen que la Passió reflecteixi "emocions pròpies del segle 21 amb escenificacions actuals" i també que hi tinguin més protagonisme les noves tecnologies. De moment no s'ha decidit qui escriurà el nou text ni si l'exmembre de Joglars Jordi Purtí continuarà com a director. A més, els canvis s'hauran d'ajustar al pressupost de l'espectacle, que és d'uns 50.000 euros. Cañabate ha explicat que actualment el gruix de les persones que assisteixen a la Passió tenen entre 40 i 70 anys i alguns infants que els acompanyen. En canvi, la franja d'edat de 18 a 35-40 anys, que solen ser consumidors d'espectacles culturals, no se senten atrets per una obra que consideren massa tradicional, i per això hi volen posar remei. De totes maneres, la intenció és que els canvis s'acabin de concretar en els pròxims mesos per tenir-los a punt a la tardor, quan comencin els assajos de la pròxima temporada.

Summary: La Passió de Cervera vol renovar completament l'espectacle el 2018 per adaptar-lo al segle 21 i guanyar públic jove


L'excomissari en cap d'Informació de la Policia Nacional a Barcelona, Juan Manuel Quintela, ha explicat aquest dilluns que pensaven que hi hauria incidents violents l'1-O, però els Mossos els van donar "esperança" en dir-los que els informes d'intel·ligència que tenia la policia catalana vaticinaven que la resistència seria "pacífica". Segons ell, els informes de la Policia Nacional advertien de la possibilitat de reaccions violentes dels votants davant l'acció policial. Tot i que els informes dels Mossos no eren tant pessimistes, en les reunions presencials els comandaments de la policia catalana rebaixaven encara més la probabilitat d'accions violentes. Van confiar-hi perquè els Mossos "podien tenir millor coneixement" de la situació.

Summary: El cap d'Informació del CNP l'1-O diu que els Mossos els van donar "esperances" que no hi hauria resistència violenta


La viceprimera secretària del PSC, Eva Granados, creu que "és molt necessari" que el Govern assisteixi a l'acte de l'entrega de premis de la Barcelona New Economic Week divendres, on també hi serà Felip VI, a més del president del govern espanyol, Pedro Sánchez. Granados diu que "si l'agenda ho permet" cal que l'executiu hi estigui present "sobretot donant reconeixement a les empreses de la nova economia". Després que ERC hagi dit que el Govern decidirà quina és la seva participació en l'acte, Granados ha replicat que "Aragonès és el màxim representant de l'Estat a Catalunya". Després que Felip VI no assistís a l'acte d'entrega de despatxos dels jutges el 25 de setembre, els socialistes emmarquen ara en la "normalitat" aquesta visita. Granados ha insistit que la presència del Govern o els ajuntaments és "imprescindible" perquè aquest esdeveniment és per a "impulsar la nova economia". "Això és la normalitat, que quan estem enmig d'una crisi econòmica les institucions ajudin a tirar endavant l'economia", ha continuat.

Summary: El PSC veu "necessari" que el Govern vagi a l'acte on també va el Rei i emmarca la visita del monarca en la "normalitat"


El nombre d’empreses participants creix un 17% en relació a la primera edició del certamen ACN Barcelona.-El codirector de Motoh! Barcelona, Jordi Freixas, ha celebrat el creixement del certamen en la seva segons edició, que s’ha inaugurat aquest dijous 30 de març. En unes declaracions als mitjans de comunicació, Freixas ha destacat que s’ha incrementat en un 17% el nombre d’empreses presents al Motoh! 2017 en relació amb l’edició de l’any anterior i que l’espai expositiu també ha crescut en un 40%. El director del Motoh! Ha recordat que es tracta d’un esdeveniment obert al públic i que una de les finalitats del certamen és mostrar als visitants l’oferta de motos que hi ha actualment al mercat i tancar vendes. “Tenim presents totes les marques líders del mercat, una bona selecció de producte i nombroses activitats relacionades amb el món de la moto”, ha conclòs.  El certamen se celebra al recinte de Montjuïc de Fira de Barcelona entre el 30 de març i el 2 d'abril i s’ha convertit en el principal saló sobre motos d'Espanya. A més, és l'únic que compta amb el suport d'Anesdor, la principal associació del sector. L’esdeveniment arriba als 110 expositors, 350 marques representades, 60 novetats i ocupa 30.000 m2 d'exposició al Palau 8 i l'Avinguda Reina Maria Cristina de Montjuïc. Entre les més de 100 firmes presents figuren Aprilia, Benelli, BMW, Cagiva, Daelim, Derbi, Ducati, Hanway, Harley Davidson, Honda, Husqvarna, Indian, Kawasaki, Keeway, KTM, Kymco, Macbor -que es presenta al saló- , Moto Guzzi, MV Agusta, Peugeot Scooters, Piaggio, Polaris, Rieju, Royal Enfield, Scomadi, Suzuki, Sym, Torrot / Gas Gas, Triumph, Vespa i Yamaha, així com marques clau de l'aftermarket, entre altres, Bihr, Parts Europe, Givi, Dmot, Dmot, Mt Helmets, Andreani, Wunderlich, Touratech. El director general d’Anesdor, José María Riaño, s’ha referit durant la inauguració a diversos temes d’actualitat del sector de les dues rodes. Riaño ha reclamat al govern espanyol que el pla MOVEA inclogui també els ciclomotors i incrementi el límit de preus de les motocicletes elèctriques que es poden adherir al programa per sobre dels 8.000 euros, ja que la majoria d’aquests vehicles tenen un preu més elevat.  Per la seva banda, el conseller d’Interior de la Generalitat, Jordi Jané, ha celebrat que el bon funcionament del saló Motoh! mostra que hi ha una recuperació de l’economia i ha destacat moltes de les motocicletes presents al certamen o una part dels seus components han estat fabricats a Catalunya. El conseller també ha apuntat que cada cop les motocicletes incorporen més elements de seguretat i que això és un factor determinant per reduir la sinistralitat dels vehicles de dues rodes a la carretera, que encara es troba per sobre de la mitjana pel que fa a accidents greus.

Summary: El saló Motoh! incrementa un 40% el seu espai expositiu i reuneix tots els líders del sector a Barcelona


El portaveu del PSOE al Congrés, Antonio Hernando, ha defensat l'acord amb C's com una "bona base" un dia després de la derrota de Pedro Sánchez en el segon debat d'investidura i ha convidat altres grups a sumar-s'hi. En roda de premsa Hernando ha assegurat que els soalistes estan disposats a "millorar i enriquir" l'acord i ha demanat a Podem i el PP que "estiguin a l'alcalda" i "no bloquegin" la situació. Alhora el portaveu socialista ha reiterat que a partir d'ara "el candidat a la investidura segueix sent Pedro Sánchez" i, sobre la possibilitat que els PSOE es pogués abstenir perquè el PP pugui governar ha sigut taxatiu: "En cap cas i de cap manera".

Summary: El PSOE seguirà defensant l'acord amb C's i buscarà que s'hi sumin altres forces


La policia belga ha trobat aquest dimarts explosius, productes químics i una bandera d’Estat Islàmic durant un escorcoll en un edifici al barri de Schaerbeek, a Brussel·les, segons ha informat la fiscalia en un comunicat. Les informacions oficials indiquen que els explosius eren en un dispositiu que contenia “claus, entre d’altres coses”. Els escorcolls a la zona estan en marxa des de primera hora de la tarda, segons la premsa belga. La fiscalia no n’ha donat més detalls, i de fet ha indicat que mantindrà discreció en totes les seves operacions per evitar alertar possibles sospitosos. La policia busca “activament” un dels tres homes que hauria atemptat contra l’aeroport de Brussel·les.

Summary: La policia troba explosius, productes químics i una bandera d’EI durant un escorcoll en un barri de Brussel·les


L'empresa francesa Valeo s'ha fet enrere i ha decidit no traslladar la planta de Martorelles a Saragossa, una mesura que suposava el tancament de la fàbrica del Vallès Oriental i que afectava els 214 empleats que integren la plantilla. El president del comitè d'empresa, Manuel Zamora, ha explicat en declaracions telefòniques a l'ACN que la companyia ha retirat la mesura en una mediació amb els sindicats que ha tingut aquest dijous al Tribunal Laboral de Catalunya. La companyia ha citat els treballadors a una reunió aquest divendres per donar més detalls de la decisió. La previsió inicial era moure de lloc de treball els primers 25 treballadors el dia 9 de novembre i anar fent el trasllat de manera progressiva fins al febrer o març del 2016, quan la planta de tancar de forma definitiva.  El primer que farà la companyia és comunicar la decisió a tots els afectats que ja havien rebut la carta amb la data prevista de trasllat. A banda de la reunió d'aquest divendres al migdia, que serà breu, l'empresa convocarà una altra trobada amb els representants treballadors més endavant, amb data encara per concretar. Els empleats esperen que en aquestes reunions es concreti quins són els plans de la companyia francesa per a la planta vallesana a partir d'ara.  El president del comitè d'empresa, de CCOO, ha assegurat que Valeo ha fet marxa enrere en el trasllat perquè "els han fet por" les demandes que havien interposat els treballadors davant la justícia.  Així doncs, Valeo es desdiu de la intenció de tancar la planta de Martorelles i traslladar la totalitat de la plantilla i la producció que s'hi desenvolupa a les instal·lacions de la multinacional francesa a Saragossa. L'anunci l'han fet els representants de l'empresa en l'acte de conciliació celebrat aquesta tarda al Tribunal Laboral de Catalunya, en resposta  a les demandes que els sindicats havien interposat per demanar l'anul·lació de l'expedient de trasllat i la suspensió cautelar de la mesura. En les demandes, tal com ha recordat el col·lectiu Ronda en un comunicat, es qüestionava la contribució del trasllat a l'eficiència global de l'empresa, en considerar que Valeo no havia justificat de forma raonable les raons per desmantellar la planta, que té un pla de viabilitat vigent fins l'any 2019. Per la seva part, la Generalitat també s'havia mostrat contrària al trasllat, que veia injustificat.  A través d'un comunicat, membres del sindicat CGT al comitè d'empresa s'han felicitat de la decisió però han advertit que "cal seguir lluitant". "Encara no s'ha aclarit el futur de la planta i no podem baixar la guàrdia ni cantar victòria fins que no quedi definitivament descartada la idea de tancar Martorelles i obligar-nos a traslladar-nos amb les nostres famílies cap a Saragossa i un futur incert", asseguren en el text.    Els treballadors de Valeo porten en vaga indefinida des del 29 de juliol.

Summary: Valeo es fa enrere en el trasllat a Saragossa i decideix mantenir la planta de Martorelles, segons els sindicats


La Sala Penal del Tribunal Suprem veu una "estratègia dilatòria" en la defensa d'Oriol Junqueras i Raül Romeva, exercida pel lletrat Andreu van den Eynde. La sala ha refusat un recurs de súplica que demanava no només ampliar els terminis donats a les parts per al tràmit d'instrucció i, fins i tot, es demanava que s'iniciés de nou. En la resolució, els magistrats apunten que s'ha allargat el termini en quatre ocasions perquè les parts puguin demanar noves diligències i considera que donar més temps seria una decisió "contrària al dret dels encausats a un procés sense dilacions indegudes". Segons la sala, la petició de la defensa "no té objecte" i diu que si insisteixen tant en demanar que es reiniciïn els terminis es pot interpretar com "una actuació contrària a les més elementals exigències de la bona fe".  Un cop que el magistrat Pablo Llarena va tancar la instrucció a principis de juliol, la causa va passar a la sala i es va donar un primer termini a les parts per tal que revisessin tota la instrucció i sol·licitessin noves diligències si les consideraven necessàries. És un tràmit previ a la interlocutòria de conclusió, que ja deixa el cas a les portes del judici.  La defensa de Romeva i Junqueras ha sol·licitat –a través d'un recurs de súplica- que es tornés a ampliar aquest tràmit i la sala li tomba la petició i l'avisa que veu en la seva actitud una "estratègia dilatòria" per evitar que el Suprem conclogui tots els passos previs per jutjar els seus clients.  El tribunal recorda que el termini per a les parts s'ha ampliat fins a quatre cops i que, per tant, rebutgen ampliar-ho novament. "La sala, per tant, ha resolt les peticions formulades amb la màxima flexibilitat, de la manera més adequada i en consonància amb els drets de defensa i d'un procés amb totes les garanties", recull la providència, que assenyala també que fins i tot s'ha superat el límit fixat per la llei, que únicament admet una única pròrroga.  Sobre les queixes de la defensa per accedir a tota la informació de la instrucció penjada en un "núvol" habilitat per als advocats, afirma que no pot suposar "indefensió" perquè el lletrat ha disposat "de còpia de totes i cadascuna de les resolucions dictades en aquesta causa".

Summary: El Suprem veu una "estratègia dilatòria" en la defensa de Junqueras i Romeva, que demana ampliar la instrucció


El Teatre del Centre de Manlleu (Osona) ha reobert aquest divendres després de 12 anys d’obres de reforma i rehabilitació. La consellera de Cultura, Laura Borràs, ha inaugurat la reobertura d’aquest equipament, al qual encara li queda una tercera fase de reforma les sales del pis superior i una part dels vestuaris, és previst que es liciti l’any que ve. Segons el departament de Cultura, les obres de rehabilitació del teatre van començar el 2006 però els treballs han patit “considerables retards i paralitzacions a causa de problemes de finançament i de titularitat, els quals, a més de la fallida de l’empresa que s’encarregava de l’obra, van fer que el projecte s’aturés durant llargs períodes”. A l’acte d’inauguració, a més de la consellera, hi ha participat l’alcalde de la localitat, Àlex Garrido, i el president de l’Associació Teatre Centre, Emili Jané. Durant l’acte, Borràs ha recordat que aquest ha estat “un procés ple de revolts: amb canvis de titularitat del teatre, empreses que han fet fallida, cinc consellers diferents i un lesiu període d’aplicació d’això que en diuen, també de manera força teatral, l’aplicació de l’article 155 de la Constitució".

Summary: El Teatre del Centre de Manlleu reobre després de 12 anys de remodelació


La Policia Municipal de Girona ha detingut un home de 25 anys com a presumpte autor d'un delicte contra la salut pública. Va passar el 21 de maig durant unes tasques de prevenció a la zona de l'estació de trens i busos de la ciutat amb la unitat canina. La gossa Lola va assenyalar una maleta de la zona de bodega d'un autobús que viatjava cap a Alemanya. A continuació, els agents van accedir a l'interior del bus, acompanyats per un vigilant de l'estació, i van identificar el propietari de la maleta. Durant la inspecció del seu interior, van trobar quatre bosses embolcallades amb una substància vegetal seca i verda que va resultar ser marihuana. En total, hi havia 5.999 grams. Per tot plegat, la Policia Municipal de Girona va detenir el propietari per un delicte contra la salut pública. Es tracta d'Andrei Alin A., de 25 anys i nacionalitat alemanya i sense antecedents. Els agents també van comissar la droga.

Summary: Detenen el passatger d'un autobús a Girona que duia gairebé 6 kg de marihuana en una  maleta


L'escenari Joan Brossa obre les portes al format virtual aquest estiu amb l'estrena d''El primer Brossa'. El Brossa escenari virtual serà un espai d'exhibició a través de la plataforma Zoom que té per objectiu mantenir l'activitat teatral durant els mesos de juny i juliol. Les obres, emeses en directe, estan creades especialment per aquest suport i les sessions seran gratuïtes però amb aforament limitat, prèvia reserva de plaça a través del web del teatre. En un comunicat, el teatre ha anunciat que la sala obrirà físicament amb l'estrena de la propera temporada al mes de setembre.   L'espai, ha explicat, permetrà a la sala, com a Fàbrica de Creació, donar suport a les companyies i seguir amb la creació, en "un moment més necessari que mai" pel context "d'aturada que pateix el sector". La peça encarregada d'obrir l'Escenari virtual és 'El Primer Brossa', que vol homenatjar els primers textos dramàtics de Brossa que es van escriure al voltant de Dau al Set i està interpretat per Cristina López, Martí Salvat i Xavier Torra. El teatre ha explicat que "la càmera serà l'intermediari que permetrà a l'espectador entrar a casa dels actors, un pis que serà l’escenari dels textos 'Ahmosis I, Amenofis IV i Tutenkhamon'; 'Sord-mut' i 'Esquerdes, Parracs, Enderrocs esberlant la figura'. 'El Primer Brossa' es podrà veure el diumenge 21 de juny a les dotze del migdia i el diumenge 28 de juny a les set de la tarda.  Temporada 2020 / 2021 El teatre ha anunciat que reobrirà físicament al setembre, coincidint amb l'estrena de la temporada 2020 / 2021. La programació de la nova temporada inclourà algunes obres que no es van poder exhibir durant la temporada arran de la pandèmia de la covid-19.

Summary: L'escenari Joan Brossa obre les portes al format virtual amb l'estrena d''El primer Brossa'


Treballadors de la paperera Hinojosa de Sarrià de Ter (Gironès) s'han concentrat aquest divendres al migdia davant les portes de l'empresa per denunciar l'acomiadament d'un treballador que formava part del comitè d'empresa. USOC, el sindicat que hi té representació, ha convocat la protesta per reclamar-ne la readmissió i denunciar el que consideren una "persecució" per haver reivindicat millores laborals, salarials i de seguretat. El treballador, que ha estat acomiadat per motius disciplinaris, portava tres anys a l'empresa, des que Hinojosa Paper es va instal·lar a l'antiga Torraspapel, el 2016. El sindicat acusa la direcció de falta de voluntat de diàleg i de "vulnerar els drets dels treballadors". L'empresa ho nega i diu que compleixen "estrictament" l'Estatut del Treballador i el conveni col·lectiu.  La protesta, que ha comptat amb una vintena de persones entre treballadors i delegats sindicals d'altres empreses, s'ha fet a les portes de la fàbrica que Hinojosa Paper té a Sarrià de Ter (Gironès). USOC, que és l'únic sindicat que hi te representació, amb tres delegats, l'ha convocada per reclamar la readmissió del treballador que formava part del comitè i denunciar el que consideren una "persecució".  El responsable d'USOC a Girona, David Suñer, ha afirmat que se'l va acomiadar la setmana passada per motius disciplinaris i pel "seu compromís i deure" com a membre del comitè de vetllar per les condicions salarials i de seguretat i reclamar millores.  Durant la protesta també hi havia l'afectat, Sergi Gos, que ha afirmat que l'acomiadament és un avís a la resta de treballadors. "Hi ha hagut denúncies que han comportat inspeccions de treball que han acabat en judicis; a l'empresa li ha molestat bastant i la solució que ha trobat és acomiadar-me", ha afegit.  Segons el sindicat, l'empresa està "vulnerant drets laborals"i "incomplint"les condicions laborals del conveni col·lectiu estatal de pastes, paper i cartró. Així, per exemple, han assegurat que els treballadors cobraven les hores extres per sota del que diu el conveni o que se'ls obligava a fer formació fora de les hores de treball. Des del comitè, i després de recórrer a la justícia, s'han aconseguit reivindicacions com apujar el salari i el preu de les hores extres tal com estableix la llei o tenir descansos i dietes quan es fan formacions de prevenció. Ara hi ha pendent un judici per al pagament de dies festius. Malgrat les millores, el sindicat denuncia que l'empresa no està fent prou esforços en àmbits com la seguretat. Un fet que "posa en risc" els treballadors. També denuncien que això ha generat accidents laborals, alguns de greus.  La direcció s'ha negat a rebre els representants sindicals que volien exposar els motius de la protesta, segons ha explicat USOC. El sindicat recorrerà a la justícia per reclamar la readmissió del treballador. La plantilla està formada per més de quaranta treballadors que cobreixen els tres torns que hi ha. L'empresa afirma complir el conveni En un comunicat, Hinojosa Paper Sarrià explica que s'ha extingit el contracte laboral amb el treballador per motius disciplinaris (en virtut del que estableix l'article 54 de l'Estatut dels Treballadors) i per haver incorregut en diverses ocasions en "faltes greus i molt greus" recollides en el conveni col·lectiu.  També asseguren que l'empresa té mecanismes de comunicació amb els seus empleats, incloent els delegats sindicals, amb la finalitat de mantenir un "bon clima sociolaboral". Al text, subratllen que s'està "complint estrictament" l'Estatut dels Treballadors i el conveni, incloent "tot allò relatiu a la política de remuneració, la formació i la prevenció de riscos laborals, sent la seguretat, la salut i el benestar de tots els treballadors una prioritat absoluta per a la companyia".

Summary: Treballadors d'Hinojosa de Sarrià de Ter protesten per l'acomiadament d'un delegat sindical


El primer secretari del PSC, Miquel Iceta, creu que la crisi generada pel coronavirus "ha servit per posar de relleu l'estat dels sistemes de Salut" i ha destacat la "cooperació magnífica" entre les administracions de les comunitats autònomes i el Ministeri de Sanitat". Així, ha defensat que "per les crisis grans o petites la millor via és la col·laboració i el treball en conjunt". Iceta considera que "s'estan prenent en cada moment les mesures corresponents, sobretot basades en el coneixement i l'experiència dels tècnics, tant a Catalunya com al conjunt d'Espanya". Tot i la preocupació generada, el primer secretari del PSC ha llençat un missatge de "tranquil·litat i serenor" i ha demanat a la ciutadania una actitud "cívica i responsable".

Summary: Iceta afirma que la crisi del coronavirus constata que "la millor via" és el treball conjunt entre administracions


La companyia de baix cost Ryanair marxarà finalment de l'Aeroport de Girona el pròxim 8 de gener. Així ho ha anunciat la companyia a través d'un comunicat intern als treballadors. Segons els sindicats, la decisió podria deixar sense feina 164 treballadors –entre tripulats de cabina i pilots– amb base a Viloví d'Onyar. En el seu escrit, la responsable de recursos humans de la companyia irlandesa, Lisa McCormach, assegura que Ryanair farà "tot el possible per minimitzar la pèrdua de llocs de treball". En aquest sentit, la companyia explica que en els pròxims quinze dies s'obrirà una comissió negociadora amb els sindicats per afrontar el procés d'acomiadaments. Amb Girona, també tancaran les bases de Tenerife, Lanzarote i Gran Canaria. La principal justificació de la companyia és l'endarreriment en l'entrega d'un nou model d'avions. A això s'hi afegeix, detalla McCormach, la caiguda d'un 41% dels beneficis durant el primer trimestre i l'augment de costos estructurals, com el preu del combustible o els salaris de la plantilla. Els sindicats, per la seva banda, lamenten que l'anunci intern de Ryanair hagi arribat mentre es negociaven amb la direcció els serveis mínims per a les deu jornades de vaga convocades per al setembre. En total, els sindicats alerten que podrien arribar a ser 512 els treballadors afectats a tot l'estat espanyol. A més dels 164 treballadors que podrien estar afectats a Girona, n'hi hauria 156 més a Tenerife, 110 a Las Palmas i 82 a Lanzarote. "Els tancaments i acomiadaments no es justifiquen i Ryanair haurà de donar explicacions a les autoritats laborals espanyoles", denuncien des del sindicat USO.

Summary: Ryanair anuncia el tancament de la base de Girona el pròxim 8 de gener


L'Ajuntament de Barcelona emetrà un document de veïnatge perquè els immigrants irregulars puguin acreditar el seu arrelament i no siguin expulsats o internats en un Centre d'Internament d'Estrangers (CIE). Es tracta d'una eina per demostrar al jutge que ha de prendre la decisió que hi ha un procés d'integració en marxa i que no hi ha risc de fuga. Aquest document el podran demanar les persones que porten més d'un any a Espanya i sis mesos vivint a Barcelona. Començarà a facilitar-se en una prova pilot que s'engegarà al setembre. Es podrà demanar mitjançant les oficines d'atenció ciutadana però serà el Servei d'Atenció d'Immigrants, Emigració i Refugi qui s'ocuparà de les entrevistes per fer l'informe corresponent. En aquest document, a més del certificat d'empadronament, s'hi faran constar tots aquells fets objectius que es puguin demostrar de la relació de la persona amb l'administració, com els cursos de llengua o la formació ocupacional realitzada en serveis municipals.  En pocs dies s'acaba el termini que va donar l'Ajuntament al Ministeri de l'Interior perquè tanqui el CIE de Zona Franca. Mentrestant, el consistori treballa per evitar que, com a mínim,  s'incrementi el nombre d'interns.  Aquesta és una iniciativa que forma part d'un paquet de mesures per garantir l'accés als serveis municipals dels veïns que estan en situació irregular. El conjunt té un pressupost de 240.000 euros per al 2017 i de 340.000 per al 2018. Es farà una política activa d'empadronament, es reforçarà l'assessorament jurídic i s'augmentaran els plans d'ocupació per aquest col·lectiu, amb accions informatives en sectors amb un índex d'irregularitat elevat, com en el servei domèstic. Pel que fa a les persones que no poden renovar el seu permís de residència i treball, l'Ajuntament posarà en marxa un protocol específic per identificar aquells veïns que tenen aquest risc i seran derivats a Barcelona Activa, perquè puguin accedir a ofertes de feina.

Summary: L'Ajuntament de Barcelona emetrà un document de veïnatge per evitar que els immigrants irregulars acabin al CIE


L'incendi forestal del Perelló (Baix Ebre) es manté estabilitzat i els bombers esperen poder-lo controlar al llarg d'aquest dimarts a la tarda després d'haver cremat unes 230 hectàrees. Tot i que el vent s'ha mantingut estable, l'increment de la humitat ambiental, la baixada de la temperatura i, fins i tot, algun plugim puntual, estan afavorint les tasques d'extinció. A la zona hi treballen dos helicòpters bombarders, una trentena de camions i 130 efectius dels bombers. D'altra banda, els Agents Rurals han rectificat i han assegurat, ara, que el pagès responsable de les cremes agrícoles que haurien originat el foc no disposava de permís per fer-les. Serà denunciat per la via administrativa i penal i podria haver de fer front a la responsabilitat civil derivada del sinistre. El foc evoluciona "positivament" i els bombers treballen per acabar de "perimetrar" el sinistre i consolidar la seva extinció, segons ha explicat el cap de l'operatiu d'intervenció dels bombers, Joan Rovira. Tot i que el canvi de temps ha ajudat, gràcies a una major humitat ambiental i, fins i tot, algun plugim, els efectius encara troben algunes zones amb dificultat, sobretot aquelles on s'acumulava una major densitat de zona arbrada.  Tot i que, per prudència, descarta encara donar-lo per controlat, Rovira confia que la continuïtat de les tasques ofereixi majors garanties per fer-ho al llarg d'aquest dimarts a la tarda o cap a la nit. Admet, però, que la situació hauria pogut resultar diferent, força més greu, si el foc s'hagués obert pas pels flancs dret o esquerre –en el cas que hagués superat la carretera entre el Perelló i Rasquera-.  "Per sort, el cap anava a petar a una zona de conreu", ha precisat. Les flames es van quedar a un quilòmetre i mig del nucli urbà. La millora de la situació, especialment climatològica, ha permès aquest dimarts reduir sensiblement el desplegament de les primeres hores d'aquest dilluns i desactivar les avionetes de vigilància i atac i els hidroavions del Ministeri per a la Transició Ecològica. Dos helicòpters bombarders es mantenen remullant la zona, juntament amb una trentena de vehicles terrestres i uns 130 efectius. De les 230 hectàrees cremades,  150 forment part de l'espai natural del Tossal Montagut i un 90% de la superfície afectada, terreny forestal, és de titularitat de la Generalitat.  Si bé les investigacions continuen en marxa, els Agents Rurals ja tenen força clar quin és l'origen de l'incendi: una crema imprudent de restes agrícoles –branques d'olivera- en una finca de les Collades, pròxima a la bassa d'en Ferrà, i just tocant a un espai forestal. Segons ha confirmat el cos, finalment, el pagès responsable no tenia concedit el permís preceptiu per efectuar aquesta tasca  tot i que es desconeix si l'hauria sol·licitat. En qualsevol cas, ha confirmat que serà denunciat penal i administrativament, a més d'haver de fer front, possiblement, a les responsabilitats civils derivades, per una imprudència greu. Sense permís i amb incompliments No només això, ha precisat, el cap dels Agents Rurals a les Terres de l'Ebre, Miquel Àngel Garcia, sinó que incomplia també els requisits de seguretat que imposa aquest permís –la temporada de cremes amb autorització finalitza el pròxim dia 14 de juny-. Principalment, ha indicat, l'obligació de mantenir una distància mínima de 25 metres entre el foc i la zona forestal, netejar de combustible 3,5 metres a l'entorn de la foguera i haver abandonat el foc abans que s'apagués.  A la finca, van localitzar fins una desena de fogueres que incomplien aquests requisits. Segons ha recordat Garcia, a les Terres de l'Ebre les precipitacions s'han quedat en un 30% de la mitjana i, amb la vegetació tan predisposada, ha recordat cal "extremar les mesures de prevenció". Això ha provocat diversos incendis en els últims dies.  Finalment, les 38 persones desallotjades aquest dilluns de 22 masies de la zona han pogut tornar aquest matí als seus habitatges. La Direcció General d'Emergències i els Bombers no tenen coneixement de danys materials en propietats. Al llarg d'aquest dimarts al matí, el parc eòlic de les Colladetes, que va es va aturar ahir quan es va declarar el foc, ha entrat en marxa de forma progressiva.

Summary: Els bombers segueixen reforçant el perímetre de l'incendi del Perelló i esperen controlar-lo aquesta tarda


El Síndic de Greuges demana una atenció especial als infants i adolescents migrants davant de la crisi de la covid-19 i alerta sobre la xenofòbia. El defensor ha publicat una resolució sobre la situació de vulnerabilitat d'aquest col·lectiu, i posa el focus especialment en els menors sense referents familiars que poden haver fugit de centres de protecció, els majors d'edat que no tenen papers o que no estan en cap circuit de protecció social o les noies migrants no acompanyades que han estat víctimes d'explotació sexual. El Síndic reclama una avaluació precisa de cada cas i que totes les administracions facin accions coordinades per promoure la seva integració. La manca d’habitatge, la dificultat per trobar un lloc de treball, problemes d’addiccions o salut mental, situacions de maltractament, tràfic i explotació, i la manca de suport familiar i social són situacions que pateixen molts infants i joves migrants, i per això el Síndic reclama mesures de suport i acompanyament extraordinàries davant del context provocat per la pandèmia de la covid-19. Al seu parer, cal la coordinació interadministrativa entre la DGAIA i els ajuntaments dels diferents territoris per detectar i abordar situacions d'infants i joves en situació de gran vulnerabilitat social. A més, ha reclamat fomentar accions destinades a prevenir la discriminació i la xenofòbia, promovent la integració en els municipis.  El Síndic dirigeix un seguit de recomanacions al Departament de Treball, Afers Socials i Famílies i als ajuntaments de cada demarcació.

Summary: El Síndic demana una atenció especial als menors migrants davant de la crisi de la covid-19 i alerta sobre la xenofòbia


Els Mossos d'Esquadra han detingut un veí de Barberà del Vallès (Vallès Occidental) de 19 anys i nacionalitat marroquina com a presumpte autor de dotze robatoris amb força consumats a la localitat durant el mes de juliol. Fonts policials han indicat que el pressumpte lladre sempre procedia de la mateixa manera. Buscava cases a quatre vents, actuava de nit, hi accedia forçant finestres o portes amb un tornavís i sostreia objectes de fàcil sortida al mercat il·lícit o bé joies i diners. La policia va arrestar l'home, a qui li consten diversos antecedents policials per fets similars, el passat 18 de juliol i va passar a disposició judicial el dia 20 de juliol quan el jutge va decretar el seu ingrés a presó. Els Mossos d'Esquadra van iniciar una investigació a principis del mes  de juliol arran d'un robatori que es va produir en una casa a quatre vents a Barberà del Vallès. El lladre va saltar una tanca perimetral i va escalar fins un balcó, des d'on va forçar la porta amb un tornavís. Amb els indicis recollits en aquest fet, els investigadors van identificar un home com a presumpte autor del robatori al qual, a més, li consten diverses detencions prèvies per fets similars. Amb les dades del sospitós, els investigadors van comprovar que el 17 de juny, una patrulla de Mataró havia aturat l'home i li havia intervingut diversos objectes, ja que no havia pogut explicar la seva procedència. En concret, l'home duia un telescopi i una càmera fotogràfica. Els investigadors van relacionar aquests objectes sostrets amb un altre robatori que s'havia produït a també Barberà del Vallès pocs dies després del primer. Finalment,  el 18 de juliol la policia va localitzar i detenir el presumpte autor a la plaça Espanya de Barberà del Vallès. L'arrestat portava tres tornavisos i unes tenalles a sobre. El mateix dia, el Jutjat d'Instrucció número 4 en funcions de guàrdia de Cerdanyola del Vallès va autoritzar una entrada i registre al pis que el detingut compartia amb un conegut a Barberà del Vallès. En l'escorcoll es van localitzar diversos objectes provinents dels robatoris comesos per l'arrestat. El mateix modus operandi Els Mossos d'Esquadra han indicat que els robatoris es produïen sempre de la mateixa manera: el lladre buscava cases a quatre vents, sempre actuava de nit, hi accedia forçant finestres o portes amb un tornavís i sostreia objectes de fàcil sortida al mercat il·lícit o bé joies i diners. Els investigadors van relacionar l'home amb dotze robatoris que s'havien produït durant el mes de juliol a Barberà del Vallès, tots usant el mateix sistema. L'home, a qui li consten diversos antecedents policials per fets similars, va passar a disposició judicial el dia 20 de juliol i el jutge va decretar el seu ingrés a presó.

Summary: Ingressa presó un home que va robar en dotze immobles de Barberà del Vallès


Per primera vegada des que va començar a despuntar en el món del jazz de la mà del contrabaixista Joan Chamorro, Andrea Motis publica un disc sota el seu únic nom. La trompetista i cantant, però, no es distancia del seu mentor ni del quintet amb què ha actuat i enregistrat àlbums els últims set anys, aquest inclòs. Chamorro és, a més, un dels productors d’‘Emotional Dance’, (Impulse! 2017), un disc en què Motis s’estrena en la composició. Ella en parla més com una “síntesi” de la trajectòria d’aquest conjunt, dins del qual ha anat guanyant lideratge i “solidesa” artística. És “la continuació d’una història” que va iniciar sent una adolescent, una jove promesa que va frustrar més d’una oferta discogràfica i televisiva, explica a l’ACN, perquè aleshores només “tenia ganes d’aprendre música”. Es presenta com el primer disc d’Andrea Motis, però l’artista explica amb modèstia que l’àlbum no representa un punt i a part en la seva carrera. “El disc porta el meu nom perquè soc jo la que ha signat amb la discogràfica, però realment és la continuació d’una història”, adverteix. En aquest sentit, reclama el seu protagonisme en els discos gravats i firmats prèviament amb el quintet compartit amb Joan Chamorro. “Musicalment, ja era el meu projecte”. Amb els anys la cantant i trompetista ha anat guanyant pes dins de l’Andrea Motis i Joan Chamorro quintet, i ara se’n sent “líder”, cosa que agraeix en gran mesura a la confiança que li ha donat Chamorro, el seu descobridor artístic, mentor i amic personal. Avui sí, es veia preparada per assumir tot el protagonisme i firmar un disc amb el seu, i l’oferta de llançament internacional que li va arribar del segell Impulse! ha estat definitiva.  Motis havia tingut propostes en aquest sentit anteriorment, confessa. Però el seu entorn li va desaconsellar i ella mateixa tampoc ho veia clar. Poc temps després que Chamorro la convidés a emancipar-se de la Sant Andreu Jazz Band per formar quintet amb el pianista Ignasi Terraza, el batería Esteve Pi i el guitarrista Josep Traver, van rebre ofertes (parla en plural) de més d’un ‘talent show’ televisiu i també de discogràfiques “potents”. Propostes que la temptaven amb un disc en solitari o una prometedora aparició televisiva.  Motis les va declinar, explica, per centrar-se en “aprendre música”. “El Joan, els meus pares i jo mateixa no ho vèiem clar, ni crèiem que fos molt sa per a mi”, recorda. I afegeix que haver optat per “ser famosa” quan encara no tenia clar què volia fer com a artista no hauria estat una bona opció.  Un moment emocionant  El nou disc és una culminació de tants anys de dedicació a la música, i essencialment un reflex de l’evolució viscuda dins del quintet de jazz. “Ha estat molt emocionant preparar aquest disc, un mostra de la línia ascendent del grup en aquests anys”. Transmetre aquesta emoció, aquesta alegria personal i del grup era una de les il·lusions d’Andrea Motis.  ‘Emotional Dance’ és un disc eclèctic, però amb el “segell” del quintet, en què Motis inclou versions de temes swing i estàndards de jazz, tres peces compostes per ella i dues personals versions en català: ‘La Gavina’ (Frederic Sirés) i ‘Louisiana o Els camps de cotó’ (d’Els Amics de les Arts, suggerida per la discogràfica).  L’estrena com a compositora és un dels atractius del disc. Motis no se’n amaga, i de fet apunta que l’interessa aquesta “nova direcció” del conjunt. “M’agradaria que en el proper disc hi hagués més temes originals”, comenta, així com poder “jugar” a fer-se seves cançons que li agraden, com ha fet ara amb ‘La gavina’. “No era obligatori, ho vaig fer per gust, em va agradar i estic contenta de poder aportar això”, diu la cantant sobre aquesta faceta, que suma a les seves dots com a vocalista i trompetista. Andrea Motis se sent “una afortunada”. En primer lloc, per poder dedicar-se professionalment a allò que més li agrada, la música. I de poder fer-ho, a més, amb una “llibertat total” a l’hora d’escollir la direcció de la seva carrera. Finalment, l’artista també posa en valor l’acompanyament musical i personal de què ha gaudit durant la seva formació i posteriorment. “Són músics extraordinaris però també gent encantadora”, subratlla, que han estat un “molt bon exemple” en la orientació d’un talent que va despuntar tan jove en el món de la música.

Summary: Andrea Motis: “Vaig rebre ofertes de televisions i discogràfiques, però jo tenia ganes d’aprendre música”


La banda estrella del confinament, Stay Homas, ha anunciat gira internacional de l'abril al juny de l'any vinent. Els tres companys de pis de l'Eixample de Barcelona visitaran diferents ciutats de l'Estat i les principals capitals europees, així com l'Argentina, Colòmbia, Xile, l'Uruguai o Mèxic. La gira inclourà les parades que més han votat els seus seguidors. L'anuncia de la gira internacional arriba el dia que la banda llança la 'mixtape' 'Desconfination', que inclou cinc temes també escollits pel seu públic a les xarxes socials. La barreja surt tres mesos abans de la publicació del primer disc d'estudi de la banda. Els tres joves músics van anar a viure junts just dos mesos abans de la irrupció de la covid-19. Van començar a tocar a la terrassa i d'allà van néixer les 'Confinations Songs', que plasmaven les experiències del confinament. Unes cançons que van esdevenir fenomen viral d'àmbit global. En tres mesos han aconseguit 419.000 seguidors a Instagram, més de 13 milions de reproduccions de les seves cançons i 90.000 subscriptors a YouTube.  Les entrades dels concerts de la gira internacional es posaran a la venda aquest diumenge a les dues del migdia després de l'habitual 'vermuteo' que comença a la una del migdia, en què els Stay Homas interactuen amb els seus seguidors d'arreu del món.

Summary: Stay Homas anuncia gira internacional de l'abril al juny de l'any vinent


L'Ajuntament de Barcelona i el Barça ja no apareixen a la pàgina web d'España Global, on hi figuraven a l'apartat de 'Qui som'. Les dues institucions es van queixar fa uns dies de l'ús dels seus logotips sense permís, especialment després de la nova campanya de l'entitat vinculada al Ministeri d'Exteriors, que porta per títol 'This is the real Spain'. "És inacceptable fer servir el logo de l'Ajuntament sense autorització i per a campanyes alienes a la imatge que volem projectar al món", va apuntar a través de Twitter el primer tinent d'alcaldia, Gerardo Pisarello, que va remarcar que havien demanat a la direcció d'España Global que el retiressin i també que s'abstinguessin "de fer-ne ús en iniciatives amb un biaix tan evident".


L’Ajuntament de Barcelona aposta per la connexió dels tramvies per la superfície de la Diagonal amb un cost de 175 milions a 30 anys que es redueix fins a 105 milions a curt termini si es resten els 75 milions per l’adquisició de nous tramvies que s’hauria de fer durant aquest període. L’Ajuntament opta per aquest model després de presentar els estudis tècnics on s’han seleccionat 9 alternatives de connexió entre les que s’inclou la connexió per túnel, que tindria un cost de 475 milions. L’opció de la connexió per la Diagonal restaria 12.000 vehicles al dia de la circulació. A partir d’aquest dimecres, l’Ajuntament obrirà la negociació política per tancar un acord que permeti fer realitat la connexió.

Summary: La connexió del tramvia per la Diagonal costaria 175 milions d’euros i retiraria 12.000 cotxes  diaris de la circulació


L'expresident de la Generalitat, José Montilla, ha fet una crida a rebutjar "la temptació de convertir la frustració de molts catalans en tensió als carrers i a les institucions" i ha reivindicat el diàleg, la negociació i el pacte en el marc de l'estat de dret com a vies de solució. En una declaració penjada al seu web, Montilla afirma que la reacció institucional i política no pot ser cap altra que la "serenitat" tot i que hi ha "molta gent que es consideri ferida" i adverteix que "buscar escenaris de confrontació no aporta res de positiu per a ningú". Per tot plegat, demana que la política recuperi el seu protagonisme, tot i admetre que la negociació, després de la sentència, "és més difícil" perquè pesen "la desconfiança, el recel i el patiment en totes les parts". "Mai més no es pot caure en l'error de creure que saltar-se el marc jurídic és un bon camí", conclou l'expresident. A la carta, en què Montilla assenyala que hi ha hagut un període de presó provisional que ha estat "discutible i excessiu", demana que els condemnats no es converteixin ara en "un ariet per a la confrontació" ni en uns "ostatges per la defensa o crítica d'una causa". D'altra banda, diu que "ningú s’hauria d’alegrar d’una pena de privació de llibertat en aquestes circumstàncies". "No podem deixar de banda el problema humà que les condemnes comporten, especialment d'aquells a qui coneixem i apreciem, i de qui ens sentim solidaris en aquest moment tan dur", continua Montilla, que insta a no afegir "més patiment al patiment", "en favor dels presos i les seves famílies".

Summary: Montilla crida a rebutjar "la temptació de convertir la frustració en tensió" i reivindica el diàleg i el pacte


La pel·lícula ‘Estiu 1993’, òpera prima de la badalonina Carla Simón, ha estat triada com la millor al Cannes Écrans Juniors, una selecció de pel·lícules destinades als joves d’entre 13 i 15 anys del prestigiós festival francès. El film ha comptat amb la participació de TV3. El Cannes Écrans Juniors fa, de manera paral·lela al Festival de Canes, una selecció de vuit llargmetratges internacionals d’interès per a joves d’aquesta edat per les temàtiques que desenvolupen o que els faci confrontar el seu univers amb el d’altres països i cultures, mentre descobreixen el seu amor per la cinematografia. La sida, la corrupció, la pèrdua d'un ésser estimat o el pes de les tradicions familiars han estat algunes de les qüestions abordades en les cintes seleccionades aquest any. ‘Estiu 1993’ explica la història de la Frida, una nena de sis anys que afronta el primer estiu amb els seus tiets, la nova família adoptiva, després de la mort de la seva mare. És autobiogràfica i relata, amb parts de ficció, com la directora, de petita, va gestionar l’encaix en la nova família. Carla Simón explica que volia fer un retrat sobre la seva infància i també tractar el tema de la mort des del punt de vista d’un nen. És una producció d’Iniciafilms, coproduïda per Avalon PC, amb la participació de TV3, TVE i la col·laboració de Media, l’ICAA i el Departament de Cultura de la Generalitat de Catalunya.

Summary: ‘Estiu 1993’, premiada al Cannes Écrans Juniors


El contratenor polonès Jakub Józef Orlinski ha portat a l'escenari del Palau de la Música la música barroca de Cavalli, Boretti, Scarlatti, Bononcini, Händel i Hasse, entre d’altres, amb un estil enèrgic que ha fet que el públic s'entregués a les seves melodies. En el marc del cicle Palau Grans Veus, Orlinski  ha estat acompanyat d'Il Pomo d’Oro i sota la direcció de Francesco Corti. El cantant ha presentat els temes del seu segon i recent disc 'Facce d'amore', publicat el passat mes de novembre, amb àries operístiques del Barroc escrites per a personatges masculins i que va tenir ja l'acompanyament d'Il Pomo d’Oro  El contratenor va guanyar el concurs de la Metropolitan Opera de Nova York el 2016 i a Barcelona hi va debutar la tardor passada –Life Victoria 2018– al Sant Pau Recinte Modernista i enguany s'ha estrenat al Palau de la Música Catalana. El Palau de la Música es va fer ressò d'un article del 'New York Times', en què deia que el contratenor "combina la bellesa tonal i una poc freqüent unitat de coloratura i nitidesa a través del seu registre".

Summary: El contratenor Jakub Józef Orlinski protagonitza un enèrgic concert de música barroca al Palau de la Música


Nestlé destinarà 150.000 mascaretes a diferents institucions i empreses per afrontar la crisi de la covid-19, 30.000 de les quals repartirà a l'àrea de Barcelona. En concret, la firma ja n'ha donat 14.000 a l'Obra Social de l'Hospital Sant Joan de Déu, a Càrites i als ajuntaments d'Esplugues de Llobregat –on Nestlé té les oficines centrals- i de Sant Feliu de Llobregat. Els propers dies, preveu ampliar la donació amb 16.000 unitats més a la mateixa zona. Altres municipis catalans con la firma té fàbriques, com Castellbisbal, Reus i Viladrau, també es beneficiaran d'aquest donatiu, amb mascaretes per a centres de salut, residències de gent gran i col·lectius amb necessitats especials.  D'altra banda, Nestlé ha lliurat més d'un milió i mig d'aliments a entitats socials. El donatiu està destinat a atendre UCIs, hospitals de campanya i centres sanitaris, així com també transportistes que distribueixen a supermercats i comerços.

Summary: Nestlé dona 150.000 mascaretes a institucions i entitats per atendre la crisi de la covid-19


L'Executiu considera que la norma vulnera la competència de la Generalitat en matèria educativa i de llengua pròpia ACN Barcelona.-El Govern ha acordat presentar aquest dimarts un conflicte de competència davant el Tribunal Constitucional contra el Reial decret que regula les proves de l'avaluació final d'educació primària establertes en la llei d’educació de l’Estat. El Govern considera que el reial decret vulnera la competència de la Generalitat en matèria educativa i la competència en matèria de llengua pròpia i, a més a més, suposa una vulneració del règim lingüístic de l’ensenyament a Catalunya establert per l’Estatut. Aquest Reial decret vulnera la competència en matèria educativa perquè regula la prova de forma massa detallada, atès que l’Estat s’hauria de limitar a regular-ne les bases i no el seu desenvolupament. La finalitat de l’avaluació a l’etapa d’educació primària queda limitada a comprovar el nivell d’adquisició per part de l’alumnat de les competències del currículum i dels objectius de l’etapa.  La norma estatal objecte de requeriment no es limita a concretar els criteris d’avaluació i les característiques generals de la prova sinó que realitza també una regulació expressa de la llengua en què podrà realitzar-se la prova.  Aquest punt contradiu la legislació estatal ja que en cap cas preveu que es pugui triar la llengua. Així doncs, la norma vulnera la competència de la Generalitat en matèria de llengua pròpia, atès que estableix un dret d’opció lingüística per part dels pares en poder escollir la llengua en què els seus fills han de realitzar la prova –en llengua castellana o la llengua cooficial corresponent. L’Estat no pot determinar aquest dret d’opció lingüística perquè el dret a l’educació, en el seu aspecte lingüístic, no garanteix el dret de lliure opció dels pares a rebre l’ensenyament exclusivament en una sola de les llengües oficials, tal com recull el Tribunal Constitucional en una sentència del 2010.  A més a més, el Reial decret que regula les proves de l'avaluació final d'educació Primària suposa una vulneració del règim lingüístic de l’ensenyament a Catalunya. En aquest sentit, l’Estatut d’autonomia de Catalunya estableix que el català s’ha d’utilitzar normalment com a llengua vehicular i d’aprenentatge del sistema educatiu.

Summary: El Govern presenta un recurs d’inconstitucionalitat contra el reial decret que regula l’avaluació a l’educació primària


Cantants com Dàmaris Gelabert i Manu Guix i grups com La Tresca i la Vendresca ja han omplert pràcticament les seves actuacions al Festivalot, el certamen pensat per a públic familiar que es fa a Girona. Aquests artistes van ser els primers que es van anunciar i ara l'organització ha confirmat Cesk Freixas, Mishima, Marinah o Blaumut. La principal novetat de la quarta edició serà el canvi d'ubicació. El festival es farà el cap de setmana del 2 i 3 de juny a l'Auditori de Girona mentre que les activitats gratuïtes es faran a la Devesa. Fins ara, la seu era al Teatre Municipal però l'espai s'ha fet petit. "Hem nascut fa poc però ens hem consolidat amb poc temps", admet la directora, Rita Peré. El festival aquest any també vol acostar els més petits a mites de la música del segle XX com els Beatles i els Rolling Stones amb grups de versions. El Festivalot es vol reivindicar com un festival transversal i pensat per a tot tipus de públic. El Festival de Música en Família "manté l'essència" en la seva quarta edició, segons ha assegurat la directora, Rita Peré. Aquesta "essència" passa per capgirar allò habitual en els festivals. Es fa durant el dia (hi ha concerts a les deu del matí i a dos quarts de quatre de la tarda) i entre el públic hi ha molts nadons i nens petits acompanyats dels seus pares i, fins i tot, dels avis. Un fet que condiciona a l'hora de posar el preu, asseguren els seus impulsors, el grup Els Amics de les Arts. El Festivalot seguirà combinant l'oferta de pagament i la gratuïta. En total, la quarta edició tindrà una vintena d'activitats on els concerts en seran el fil conductor. La principal novetat és el canvi d'ubicació. Una proposta que Ajuntament i festival van coincidir en traslladar del centre de la ciutat fins a l'Auditori i la Devesa. L'esdeveniment seguirà sent solidari i editarà un disc per recollir fons pels pallassos d'hospital 'Xaropclown'. A més, treballa amb escoles del barri de Pedret de Girona per preparar la seva participació al Festivalot. Pares, pendents Una de les constants del festival és que els pares esperin amb ganes l'edició següent. Un dels directors artístics, Joan Enric Barceló, s'ha mostrat "sorprès" per la rebuda que ha tingut el primer tastet de la programació. De fet, actuacions com la de Manu Guix, Dàmaris Gelabert o La Tresca i la Vendresca ho han venut gairebé tot abans de fer-ne la presentació oficial. El festival també comptarà amb el grup Els Catarres, com un dels seus caps de cartell en una actuació prevista per diumenge al matí. També hi haurà Blaumut, "un grup a qui feia temps que anàvem al darrere però sempre tenien compromisos", ha dit Barceló. El cantautor Cesk Freixas o la cantant d'Ojos de Brujo, Marinah, passaran pel Festivalot el dissabte 2 de juny. L'endemà serà el torn del Mishima, "un grup conegut pels pares que volem que arribi als fills" i de Mazoni. A més, també hi haurà noms de la música familiar, com Roger Canals o Dani Miquel, un cantant que destaca actualment al País Valencià però que "és desconegut al Principat", segons ha dit Joan Enric Barceló. També hi serà Xiula, que vol prendre el relleu al grup El Pot Petit, gran revelació de la tercera edició del festival. Les seves actuacions seran gratuïtes. El festival es reserva encara el nom d'un grup que actuarà en un concert sorpresa dissabte a tres quarts de cinc de la tarda. De Beatles o de Rollings? Aquest any, el Festivalot vol fer partícips els més petits d'un etern debat sobre gustos musicals. En concret, entre aquells que són més de The Beatles i els que prefereixen els Rolling Stones. Dues bandes mítiques del segle XX que competiran per seduir el públic del Festivalot a través de grups de versions. Dissabte serà el torn pels Abbey Road, que interpreten èxits del grup de Liverpool. Diumenge, en canvi, Smoking Stones versionaran la mítica banda de Mick Jagger. Èxit creixent La directora del Festival de Música en Família admet que "s'han consolidat en poc temps" dins de la seva categoria. El certamen compta amb el suport de l'Ajuntament de Girona i la Diputació. El diputat provincial de cultura, Albert Piñeira, ha subratllat que el Festivalot els permet "arribar a nous públics i futurs consumidors d'espectacles". Des del consistori, el regidor de cultura Carles Ribas ha volgut destacar la consolidació de l'esdeveniment. "En quatre anys ha arribat a la primera divisió", ha reblat.

Summary: Dàmaris Gelabert i Manu Guix ja omplen les actuacions d'un Festivalot que es trasllada a l'Auditori de Girona


De Páramo acusa Puigdemont de governar "sense frens" i sense "escoltar ningú"  ACN Barcelona.-El portaveu parlamentari adjunt de C's i secretari de comunicació del partit, Fernando de Páramo, ha explicat que el seu grup ha presentat aquest divendres preguntes per escrit al Govern per saber  "què farà amb les partides il·legals" dels pressupostos per al 2017 sobre els pressupostos. De Páramo ha argumentat que volen saber "exactament" a partir d'ara que pretén fer el president de la Generalitat, Carles Puigdemont, en aquest sentit. De fet, el diputat de la formació taronja ha acusat el cap de l'executiu de governar "sense frens i sense escoltar ningú, ni tan sols els seus", ha insistit arran del dictamen del Consell de Garanties Estatutàries contrari a l'antiga disposició addicional 31 –un cop aprovada al ple s'ha publicat com la número 40.   De Páramo ha retret a Puigdemont que faci "conferències pel món pagades per tots els catalans" i que escrigui "articles de diaris" amb Oriol Junqueras. I per això l'ha convidat a "posar-se a treballar". El secretari de comunicació de C's ho ha afirmat en una atenció als mitjans aquest divendres a la seu del partit.

Summary: C's pregunta al Govern "què farà amb les partides il·legals" dels pressupostos per al referèndum


Krystian Lupa és un dels referents del teatre europeu i ha estat fins a vuit vegades al festival Temporada Alta. En aquesta ocasió hi torna dirigint, novament, un text de Thomas Bernhard: 'Davant la jubilació'. El director assenyala que és un dels textos més crítics de Bernhard –per qui reconeix que sent fascinació- i que reflexiona sobre el "virus del nazisme". Després d'anys intentant-ho, el festival ha aconseguit que Lupa dirigeixi actors catalans. Els escollits són Pep Cruz, Marta Angelat i Mercè Arànega, que fa setmanes que assagen seguint les instruccions del director polonès. Asseguren que la seva manera de treballar és completament diferent al que han fet fins ara. La història –inspirada en fets reals- narra el "món de mentida" de tres germans que, pocs dies abans de jubilar-se, preparen la festa d'aniversari d'un dels líders del nazisme, Heinrich Himmler. Lupa ha alertat de la "perillositat" de l'augment dels moviments ultradretans a Europa i ha qualificat el text de Bernhard de "profètic".  Text 'Davant la jubilació' és una de les obres més dures de Bernhard contra el nazisme. A més, està inspirada en un fet real que va tocar molt de prop l'autor. Hans Filbinger, primer ministre de Baden Wutemberg (Alemanya), va dimitir el 1978 quan es va fer públic que havia estat jutge de la marina hitleriana i que havia signat nombroses condemnes a mort. Abans que es conegués el seu passat nazi, havia expulsat Claus Peymann -amic personal de de Bernhard- de la direcció d'escena del teatre estatal d'Stuttgart acusant-lo de simpatitzar amb terroristes. L'obra narra la història de tres germans (dos dels quals fidels seguidors del moviment nazi) que abans de jubilar-se enllesteixen els preparatius de la festa d'aniversari d'un dels líders més sagnants de la història i mà dreta de Hitler: Heinrich Himmler.  El personatge protagonista, en Rudolf, és jutge de professió i va ser durant anys comandant nazi a camps de concentració. Tanta és la seva adoració per Himmler, que organitza festes d'aniversari en el seu honor.  Primera producció catalana de Lupa Aquesta és la primera producció catalana de Krystian Lupa. El director fa setmanes que assaja al Lliure de Gràcia amb els tres actors protagonistes que ell mateix ha escollit. Des de fa un dies, els assajos s'han traslladat a El Canal de Salt, on s'estrenarà. L'espectacle està coproduït pel Temporada Alta i pel Lliure, on es podrà veure del 13 de gener al 5 de febrer. El director del festival, Salvador Sunyer, reconeix que feia cinc anys que intentava fer aquest tipus de producció en la qual Lupa dirigís actors catalans.  En paraules del director, l'obra explica la història de tres germans destruïts pel seu passat nazi, del qual no es poden deslliurar.  "Viuen en un món de mentida que no es pot purificar", assegura. Bernhard és un dels autors fetitxe per al director polonès. En diverses ocasions ha portat els seus textos al Temporada Alta, com va fer-ho el 2014 amb 'Tala', on feia una crítica a la hipocresia burgesa. Segons destaca, el que més li agrada de Bernhard és que no només té un estil propi d'escriptura sinó que desenvolupa "un nou pensament". "Té la gosadia de mostrar tot allò fosc i miserable que tots tenim a dins, aquells pensaments immadurs i erms que es van repetint", explica.  Alerta davant l'augment de moviments ultradretans Lupa ha criticat en nombroses ocasions el govern ultraconservador del seu país. Aquest dimecres, durant la roda de premsa de l'espectacle, també ha aprofitat per alertar del creixement de moviments ultradretans vinculats al nazisme que hi ha a diversos països d'Europa. "És com si la història ens fes una mala passada", ha lamentat Lupa, que assegura que és "terrible i esfereïdor" veure com aquests moviments guanyen terreny.  "Els valors del nazisme són contraris al progrés democràtic, a la tolerància i a l'obertura vers l'altre, el nazisme significa tancament i pensar que els teus valors són un model a seguir i que la resta els has d'eliminar", relata el director. Per això, alerta de la necessitat de "dominació" i de "sotmetiment" dels promotors d'aquests moviments d'ultradreta, als quals qualifica de "monstre del segle XX".  Un treball actoral complex Aquesta és la primera vegada que actors catalans es posen sota les ordres de Krystian Lupa. Una feina que reconeixen que no és senzilla. "Mai abans havíem treballat d'aquesta manera, no ens dóna instruccions sobre el tons, ni marques ni tècniques d'aquesta mena, ens parla de paisatges", ha explicat Mercè Arànega. Per a l'altra actriu, Marta Angelat, treballar amb Lupa és interessant perquè els ha introduït progressivament al món de Bernhard.  Segons afegeix Arànega, el més sorprenent dels personatges és que no se senten culpables de res i que això es transmet en el text de Bernhard, que creu que és d'una "perversió meravellosa". "Són persones que poden plorar, riure o estar tendres però asseguren que ells no han comès cap crim", afirma. El seu personatge contracta amb el de la seva germana Clara (Marta Angelat) que no és nazi i que, per contra, els fa adonar que aquella opulència i aquell gust per les arts i la música del qual presumeixen no té cap base.  "Te n'adones que el nazisme és molt infantil, té falta de criteri i actua com els nens petits que volen totes les joguines per a ells", relata Pep Cruz, que encarna a Rudolf. Cruz agraeix que el director treballi amb un ritme lent i que dediqui molta estona a pensar el text i els doni espai per interpretar-lo.  Això, segons afegeix l'actriu Marta Angelat, els fa sortir de la "zona de confort". "Al director no li agrada la seguretat, el deixa penjat fora de la zona de confort", assegura. Per la seva banda,  Lupa ha remarcat la qualitat dels tres intèrprets i ha dit que han afegit interpretacions i matisos al text fruit de la seva pròpia experiència dalt dels escenaris. L'obra s'estrena el proper 14 d'octubre a El Canal de Salt.

Summary: Krystian Lupa porta al Temporada Alta 'Davant la jubilació', una història amb el "virus del nazisme" com a protagonista


El diputat de la CUP al Parlament, Vidal Aragonés, ha acusat ERC "d'aplanar-se" davant la repressió de l'Estat a l'acte central que Capgirem-Barcelona ha fet aquest diumenge a Nou Barris. "Els drets no es conquereixen amb acords, sinó amb desobediència civil col·lectiva i mobilització de masses", ha dit Aragonés. El diputat ha insistit en un programa de ruptura, d'unitat popular per tal de construir la república, davant el govern de JxCat i ERC que "no ha fet res des de l'1-O". Per la seva banda, el número dos de la llista, Jordi Magrinyà, s'ha endinsat en la "lluita a mort" que la Fundació del MACBA assegura que està plantejant amb els veïns del Raval, citant el cosí del "tete", Ernest Maragall, qui és portaveu de la Fundació. "Quan s'hagin assegurat que el CAP Raval Nord no ocupa el lloc que les elits tenen previst pels seus projectes especulatius, aniran a pel següent solar, el següent bloc, i el següent barri", ha alertat Magrinyà d'una fundació "conformada per grans empreses" com La Caixa o Abertis. Des de Nou Barris, ha dit: "Si toquen el Raval, toquen Nou Barris i ens toquen a totes".  Magrinyà ha enviat una salutació al col·lectiu de gent que la nit passada ha ocupat la Gran Via per defensar el dret a l'habitatge i que "la Generalitat ha enviat a desallotjar". "Quan ens movem pels drets, ens envien les forces de seguretat. Ja passarem comptes", ha assegurat el número dos de Capgirem-Barcelona.  Municipalisme "de ruptura" Vidal Aragonès ha lamentat la situació del Govern de JxCat i ERC que "ha hagut d'acceptar la repressió de l'Estat espanyol i mantenir les polítiques neoliberals". Ha recordat la no investidura de Carles Puigdemont, o l'obediència als dictàmens del TC a l'hora de fer diputats a polítics escollits democràticament. En aquest sentit, els ha acusat de "continuisme" i d'anar en contra de polítiques socials com la municipalització de serveis bàsics, el sou mínim de 1.200 euros, la reducció del 30% de les taxes o una banca pública. "És el matí, tarda i nit del Parlament", ha dit Aragonès en un acte a la plaça d'Ángel Pestaña, al barri de la Prosperitat.  El diputat ha desgranat les propostes del municipalisme de ruptura que defensa la CUP,  agafant com a primer punt "no renunciar al que va significar l'1-O i el 3-O per avançar cap a la construcció de la república". "Des dels barris i les ciutats hem de bastir una institucionalització  alternativa, amb assemblees a cada barri", ha explicat Aragonés, qui ha insistit en "relligar lluites i institució".  "Davant una realitat en què no es conquereixen drets", el representant de la CUP identifica la desobediència com a única sortida. "Els drets no es conquereix amb acords, sinó amb mobilitzacions de masses i desobediència civil col·lectiva", i ha citat com a exemple proper el grup de veïns que van "segrestar" un autobús a Nou Barris per tal que hi arribés una línia al barri.  Els representants del districte de Nou Barris per la CUP, Francisco Garrobo, Miriam Aguirre, Asun Terol i Paco García, han denunciat la violència de classe traduïda en la sinistralitat laboral, han insistit en la municipalització dels serveis per "enfrontar el poder real" de les grans corporacions i han evidenciat el problema de l'habitatge al districte. Terol ha posat èmfasi en la necessitat de combatre una precarietat "que té rostre de dona". "La república serà obrera o no serà", ha dit la treballadora del barri.

Summary: Aragonés acusa ERC d'"aplanar-se" davant l'Estat: "Els drets no es conquereixen amb acords, sinó amb desobediència"


La Reial Acadèmia de les Bones Lletres i Edicions 62 han anunciat aquest dimecres el naixement del Premi Bones Lletres d’assaig humanístic, un guardó anual d’assaig per a obres originals i inèdites, en llengua catalana, dotat amb 6.000 euros. L'objecte de l'assaig 'humanístic' serà de tema lliure, obert a qualsevol camp del pensament, informen en un comunicat. Els dos actors han creat el guardó per promoure aquest gènere i també la lectura en català, expliquen, amb l'afany d'"estimular i distingir l'excel·lència dels estudis humanístics" en una època "d'excessiu predomini del mercantilisme". L’obra guanyadora es publicarà a la col·lecció Llibres a l’Abast, d’Edicions 62. El Premi Bones Lletres d'assaig humanístic neix des del convenciment "que en la societat actual l’assaig és més necessari que mai i amb la voluntat de proporcionar a la societat eines d’informació i de reflexió que l’ajudin a situar-se davant de qüestions fonamentals que preocupen en el món d’avui". Al llarg del mes d'octubre d'aquest 2020 s'anunciaran les bases del premi, el termini d'admissió d’originals del qual finalitzarà el 15 de març de 2021.El veredicte s’anunciarà el mes de maig del 2021 mitjançant un comunicat i l’octubre del mateix any s’atorgarà el guardó durant un acte a l’Acadèmia de Bones lletres, coincidint amb la publicació del llibre.  La Reial Acadèmia de Bones Lletres de Barcelona és la successora d'una agrupació d'aficionats a la literatura i a la història, nascuda el 1700 i que va prendre el nom d'Acadèmia Desconfiada, o dels Desconfiats. Creada el 1729, va néixer com una societat literària i ha estat des de sempre interessada en l’assaig. Des dels seus primers estatuts, el 1752, lʼobjectiu ha estat l'estudi de la història de Catalunya i formar la joventut en filosofia i literatura. Posseeix una extensíssima xarxa d'acadèmics, tant en l'àmbit nacional com internacional, entre els quals hi ha importants figures representatives de diversos camps de la cultura.

Summary: L’Acadèmia de les Bones Lletres i Edicions 62 creen el Premi Bones Lletres d'assaig humanístic


El president Quim Torra ha defensat aquest dimecres la "necessitat" d'una mediació internacional entre Catalunya i Espanya perquè "està en joc la qualitat de la democràcia a Europa". En una conferència a la Universitat de Ginebra, Torra ha dit que cal una intervenció estrangera per "garantir que es busca una solució política" i també per fer que, un cop assolit un pacte, Madrid "compleixi". "Com podem confiar en un govern que protegeix el rei, que en comptes de ser un àrbitre, l'any passat va actuar com un 'hooligan' amb corona?", ha preguntat Torra. El president ha remarcat que la classe política espanyola "no està oberta" a la mediació internacional, però que això no ha de servir "d'excusa" per la comunitat europea per no intervenir.

Summary: Torra reclama mediació internacional a Catalunya perquè "està en joc la qualitat de la democràcia a Europa"